32002R0778
L 123/30
JURNALUL OFÍCIAL AL UNIUNII EUROPENE
REGULAMENTUL (CE) NR. 778/2002 AL COMISIEI
din 7 mai 2002
de modificare a Regulamentului (CE) nr. 2799/1999 de stabilire a normelor de aplicare a Regulamentului (CE) nr. 1255/1999 al Consiliului privind acordarea de ajutoare pentru laptele degresat și laptele praf degresat pentru hrana animalelor și vânzarea acestui tip de lapte praf degresat
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și produselor lactate (1), astfel cum a fost modificat ultima dată prin Regulamentul (CE) nr. 509/2002 al Comisiei (2), în special articolele 10 și 15,
întrucât:
(1)
Regulamentul (CE) nr. 2799/1999 al Comisiei (3), astfel cum a fost modificat ultima dată prin Regulamentul (CE) nr. 213/2001 (4), reproduce, într-o formă modificată, Regulamentul (CEE) nr. 1725/79 din 26 iulie 1979 al Comisiei privind normele de acordare a ajutorului pentru laptele degresat prelucrat în furaje combinate și pentru laptele praf degresat destinat hranei vițeilor (5). Conform condițiilor din articolul 1 alineatul (3) din Regulamentul (CEE) nr. 1725/79 și aplicării sale practice, amestecurile destinate producerii de furaje combinate conțin lapte praf degresat la care se pot adăuga unul sau mai multe dintre ingredientele menționate în acel alineat. În vederea eliminării oricărei îndoieli cu privire la interpretarea articolului 4 din Regulamentul (CE) nr. 2799/1999 care stabilește cerințele de compoziție pentru amestecuri, aplicarea practică de către statele membre ar trebui să fie confirmată și articolul respectiv ar trebui, în consecință, să se clarifice retroactiv.
(2)
Măsurile prevăzute de prezentul regulament sunt conforme cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
La articolul 4 din Regulamentul (CE) nr. 2799/1999, litera (a) se înlocuiește cu următorul text:
„(a)
lapte praf degresat și, după caz,”.
Articolul 2
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Se aplică de la data de 1 ianuarie 2000.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 mai 2002.